એને નવાઈ લાગી. આ શું બની રહ્યું હતું એની સાથે? ગૃહકાર્ય ન કરવા બદલ સજા આપવાને બદલે એ એ જસુની આપવીતી સાંભળવા લાગ્‍યો હતો! જસુ કદાચ ખોટું પણ બોલતી હોય! અચાનક એને એની દૃષ્ટિ ધૂંધળી થયાનો આભાસ થયો. એનો હાથ અનાયાસ આંખો ચોળવા લાગ્‍યો. એને ફરીથી નવાઈ લાગી. એની આંખો ભીની હતી! એણે ફરીથી જસુ સામે જોયું. એની પરિસ્‍થિતિથી અજાણ જસુ પહેરણની ચાળથી પોતાની આંખો લૂછતી હતી. એણે જસુ તરફ્‍થી નજર ફેરવીને બારી બહાર નજર દોડાવી. મેદાનના ખૂણે ઊભેલા લીમડાની ડાળી ઉપર બેઠેલી ચકલી પર એની નજર પડી. મેદાનમાં વેરાયેલા નાસ્‍તાના દાણા ચાંચમાં બરાબર ગોઠવીને ચકલી પોતાના માળા તરફ ઊડી ગઈ.